b"\n_START_ARTICLE_\nIllis quorum\n_START_PARAGRAPH_\nIllis quorum meruere labores, ofte bare forkortet Illis quorum er en svensk sivil fortjenstmedalje innstiftet av kong Gustav III av Sverige i 1785 til bel\xc3\xb8nning av statsborgerlige fortjenester. Fra 1974 tildeles medaljen av Sveriges regjering. Den gis som bel\xc3\xb8nning for kulturelt eller kunstnerlig virke eller for samfunnsinnsats. Bel\xc3\xb8nningsmedaljen fikk \xc3\xb8kt betydning etter at svenske ordener fra 1975 ikke lenger ble tildelt svenske borgere.\n_START_SECTION_\nUtforming\n_START_PARAGRAPH_\nMedaljen utdeles n\xc3\xa5 bare i gull, men i fire ulike st\xc3\xb8rrelser (klasser). Adversen b\xc3\xa6rer portrett av regjerende monark omgitt av dennes navn og tittel p\xc3\xa5 latin. Baksiden b\xc3\xa6rer innskriften \xc2\xabILLIS \xe2\x80\xa2 QUORUM \xe2\x80\xa2 MERUERE \xe2\x80\xa2 LABORES\xc2\xbb, opprinnelig innen en laurb\xc3\xa6rkrans. Devisen betyr \xc2\xabtil dem hvis strev har fortjent det\xc2\xbb (svensk: \xc2\xab\xc3\xa5t dem vars g\xc3\xa4rningar g\xc3\xb6r dem f\xc3\xb6rtj\xc3\xa4nta av det\xc2\xbb). Dette er et sitat fra den romerske dikteren Properts' elegier. Devisen har gitt medaljen navn. Senere har reversen endret komposisjon flere ganger, men alltid slik at devisen er med. Devisen for medaljene som utdeles i v\xc3\xa5re dager er gjort til en omskrift ved kanten og har f\xc3\xa5tt en eikekrans i medaljens nedre del. _NEWLINE_Medaljen ble opprinnelig b\xc3\xa5ret i kjede om halsen, men den ble senere opphengt i b\xc3\xa5nd av varierende farge, b\xc3\xa5de gr\xc3\xb8nt og svart, hvitt, samt ogs\xc3\xa5 Sverdordenens bl\xc3\xa5 og gule b\xc3\xa5nd og Vasaordenens gr\xc3\xb8nne b\xc3\xa5nd er kjent.  Siden 1842 er medaljen opphengt i bl\xc3\xa5tt b\xc3\xa5nd med gule kanter, enten p\xc3\xa5 brystet eller om halsen avhengig av tildelingsst\xc3\xb8rrelse, eller i gullkjede om halsen for st\xc3\xb8rste tildelingsst\xc3\xb8rrelse.\n_START_SECTION_\nTildeling\n_START_PARAGRAPH_\nI Gustav IIIs tid ble medaljen i hovedsak tildelt utlendinger, p\xc3\xa5 1800-tallet ogs\xc3\xa5 til flere nordmenn. Senere ble den ogs\xc3\xa5 gitt til svensker. Etter en periode der bare svensker ble tildelt medaljen, kan medaljen ogs\xc3\xa5 tildeles utlendinger som har gjort en personlig innsats for Sverige eller forbindelsen med andre land._NEWLINE_Illis quorum tildeles for kulturelt, vitenskapelig og allmennyttig innsats p\xc3\xa5 nasjonalt niv\xc3\xa5. Offentlig ansattes innsats bel\xc3\xb8nnes ikke med medaljen, heller ikke innsats i offentlig oppdrag. _NEWLINE_Siden 1975 tildeles det gjennomsnittlige sju medaljer per \xc3\xa5r."